Президентым и япэ чэнджэщэгъу
Илъэс 20-м нэблэгъауэ ди республикэм и политикэ гъащIэм куууэ хэтщ Уянаевэ Аминат Мухътар и пхъур. Аращ бзылъхугъэхэм ящыщу япэ дыдэу КъБР-м и Iэтащхьэм и чэнджэщэгъуу ягъэувар. Социальнэ, экономикэ Iуэхухэр и къалэнхэм хыхьэу, ар нобэми мэлажьэ.
Уянаевэ Аминат Аминат къыщалъхуар Къэзахъстанращ, къыщыхъуар къалащхьэм пэIэщIэ Балъкъэр Ипщэ жылэрщ. Абы курыт еджапIэр дыщэ медалкIэ къыщеухри, Москва Ерыскъыпхъэ промышленностымкIэ и технологие институтым щIотIысхьэ. Ар 1974 гъэм къиухащ, инженер-экономист IэщIагъэр зригъэгъуэтауэ.
Аминат лэжьэн щыщIидзар КъБАССР-м Ерыскъыпхъэ промышленностымкIэ и министерствэрщ. Куэд дэмыкIыу Налшык щIакхъуэ-IэфIыкIэ комбинатым и экономикэ къудамэм и унафэщIу ягъэкIуащ, итIанэ апхуэдэ къулыкъу дыдэ Ерыскъыпхъэ промышленностымкIэ министерствэм и пщэ къыщыдалъхьащ.
1992 гъэм КъБР-м и япэ Президентым социально-экономикэ политикэмкIэ и чэнджэщэгъу мэхъу. Абы лъандэрэ а къулыкъур ирехьэкI Аминат.
Уянаевэм махуэ къэс зэфIигъэкIын хуейуэ и пщэ къыдэхуэ Iуэхухэр мащIэкъым. А псоми къадэкIуэу, ар Iэтащхьэм, Правительствэм деж щыIэ Совет, комиссэ зыбжанэм хэтщ. Ар сыт щыгъуи Iуэхум хищIыкIыу холэжьыхь гъэзэщIакIуэ органхэм къащтэ дэфтэрхэм.
Республикэм и экономикэм хэлъхьэныгъэшхуэхэр зэрыхуищIам, а IэнатIэм куэд щIауэ зэрыпэрытым папщIэ Уянаевэ Аминат къыхуагъэфэщащ «УФ-м экономикэмкIэ щIыхь зиIэ и лэжьакIуэ» цIэ лъапIэр, апхуэдэуи КъБР-м и ЩIыхь тхылъыр къратащ.
И IэнатIэ нэхъыщхьэм зэман куэд зэрихьми емылъытауэ, Аминат гулъытэшхуэ хуещI жылагъуэ Iуэхуми. Абы дэтхэнэ цIыхуми зэрепсэлъэн бзэ къегъуэтыф, сыт щыгъуи гуапагъэ и нэгу кърихыу апхуэдэщ. Ар дэнэ зэхыхьэ щумылъагъуми, и зыIыгъыкIэм, зэпIэзэрытыгъэм, дахэу зэрыпсалъэм, зэрызихуапэм гу лъумытэнкIэ Iэмал иIэкъым. Апхуэдэщ Аминат — республикэм и Iэтащхьэм и чэнджэщэгъу бзылъхугъэ гуакIуэр.
Шыпш Даянэ.
